**Projektas**



**KĖDAINIŲ RAJONO SAVIVALDYBĖS TARYBA**

**SPRENDIMAS**

**DĖL PRITARIMO KĖDAINIŲ RAJONO SAVIVALDYBĖS PRIEŠGAISRINĖS TARNYBOS 2019 METŲ VEIKLOS ATASKAITAI**

2020 m. balandžio 6 d. Nr. SP- 83

Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu, Kėdainių rajono savivaldybės taryba n u s p r e n d ž i a:

Pritarti Kėdainių rajono savivaldybės priešgaisrinės tarnybos 2019 metų veiklos ataskaitai (pridedama).

 Šis sprendimas per vieną mėnesį nuo sprendimo įteikimo dienos gali būti skundžiamas Lietuvos administracinių ginčų komisijos Kauno apygardos skyriui adresu: Laisvės al. 36, Kaunas, arba Regionų apygardos administraciniam teismui bet kuriuose šio teismo rūmuose.

Savivaldybės meras

Evaldas Vaicekavičius Arūnas Kacevičius Marius Stasiukonis Rūta Švedienė

2020-03- 2020-03- 2020-03- 2020-03-

**KĖDAINIŲ RAJONO SAVIVALDYBĖS PRIEŠGAISRINĖ TARNYBOS**

**2019 m. ATASKAITA**

 **I BENDRA INFORMACIJA APIE ĮSTAIGĄ**

 Kėdainių rajono savivaldybės priešgaisrinė tarnyba (kodas 161454787) yra įkurta 1992 m. sausio 1 d., reorganizavus rajono teritorijoje buvusius tarpūkinius priešgaisrinius atraminius punktus. Tarnyba yra savivaldybės įstaiga, gesinanti gaisrus, gelbstinti žmones ir turtą gaisro vietoje, atliekanti pirminius gelbėjimo darbus ekstremalių situacijų, katastrofų židiniuose, atliekanti kitus pagalbos darbus, propaguojanti priešgaisrinės saugos taisykles tarp rajono gyventojų, matuojanti radiacijos lygį, kontroliuojanti priešgaisrinių vandens šaltinių, bei privažiavimo prie jų būklę.

Įstaigos buveinė – Pramonės g. 6, Kėdainių mieste, LT – 57242.

 Nuo 1999 m. balandžio 1 d. tarnybai vadovauja Andrius Miliauskas.

**II. ĮSTAIGOS VEIKLOS REZULTATAI**

Kėdainių rajono savivaldybės priešgaisrinė tarnyba 2019 m. jungė 9 kaimo ugniagesių komandas, kurios yra išsidėsčiusios visoje rajono teritorijoje, vykdė jai iškeltus reikalavimus ir funkcijas. Vykdant minėtas funkcijas ir atliekant darbus, teko bendradarbiauti su kitomis rajono tarnybomis.

Tarnybos pasirengimas gesinti gaisrus, vykdyti gelbėjimo ir pagalbos darbus rajone, yra derinamas su Kėdainių priešgaisrine gelbėjimo tarnyba, vadovaujantis LR įstatymais, Seimo priimtais aktais, Vyriausybės nutarimais, rajono savivaldybės valdžios ir valdymo organų sprendimais.

 Priešgaisrinės tarnybos darbuotojai ataskaitiniais metais vykdė ne tik jos struktūrai būtinas funkcijas, bet ir budėjo įvairiuose masiniuose renginiuose, užtikrindami dalyvių saugumą, pagelbėjo gyventojams įvairiais atvejais.

 Per 2019 metus tarnybos darbuotojai išvyko į gaisrus ir incidentus 559 kartų. (2018 m. išvykimų skaičius buvo 616). Per 2019 m. išvykimų skaičius, lyginant su 2018 m., sumažėjo 9,24 %. Smulkiau paanalizavus gaisringumą, 2019 m. 19,43 % sumažėjo gaisrų skaičius gyvenamajame sektoriuje. (2019 – 207, 2018-257).

 24,58% sumažėjo gaisrų skaičius atviroje teritorijoje 2019 m., lyginant su 2018 m. (2019-89, 2018-118)

2019 m. gelbėjimo darbų skaičius padidėjo 4,16% ( 2019 m. – 100, o 2018 m. - 96).

 Išvykimai į kitus darbus (taktinės pratybos, kuro užpylimai, pagalbos darbai ir kt.) 2019 m. sumažėjo 12,06 %. (2019 m. – 153, o 2018 m. - 174).

 2019 metais didelis dėmesys buvo skiriamas vandens telkinių, privažiavimo prie jų ir hidrantų būklei. Sprendžiant iškilusias problemas, šiais klausimais vyko aktyvus bendravimas su seniūnijų vadovais.

Buvo vykdoma profilaktinė švietėjiška veikla. 2019 metų pavasario-rudens sezonu rajono gyventojų tarpe buvo vykdoma akcija „Kūrenkime saugiai“. Gegužės-rugpjūčio mėnesiais ugniagesių komandų darbuotojai aplankė 490 rajono gyventojų sodybas, akcentuodami priešgaisrinės saugos svarbą, atkreipiant dėmesį į nustatytus pažeidimus.

**III. ŽMOGIŠKŲJŲ IŠTEKLIŲ VALDYMAS**

 2019 m. tarnybos struktūra nesikeitė. Trūkstant pakankamo finansavimo, nebuvo pilnai sukomplektuotos komandos. Per 2019 metus buvo atleisti 3 darbuotojai (pačių prašymu). Ataskaitiniais metais naujai priimti 3 darbuotojai. 2019 m. pabaigoje trūko 3 darbuotojų.

Metų eigoje 3 darbuotojai, kurie numatomi įdarbinti ir yra rezerve, dalyvavo Lietuvos gaisrinės saugos asociacijos organizuojamoje Savivaldybių ugniagesių neformalaus profesinio mokymo programoje, kur įgijo reikiamą kvalifikaciją.

 2019 m. tarnyboje buvo patvirtinti ir liko 84 darbuotojų etatai, kurių tarpe 3 administracijos darbuotojai, atliekantys jiems pavestas darbo funkcijas.

 Aktualus klausimas - darbuotojų profesinis parengimas. Kadangi ugniagesiai gelbėtojai vairuoja gaisrinius automobilius, jų darbas specifinis, žinios apie automobilių techninę dalį ir eismą buvo ir toliau gilinamos. Profesinių žinių tikrinimas pagal zonas vyko metų eigoje.

 Kartu su Kėdainių PGT tarnyba metų eigoje visose komandose buvo atliktos 3 taktinės pratybos, kuriose patikrintas ir įtvirtintas darbuotojų praktinis žinių lygis, pritaikomas gaisruose.

**IV. FINANSŲ IŠTEKLIŲ VALDYMAS**

2019 metais tarnybai deleguotų lėšų buvo skirta 778900,0 Eur. Iš jų: 708200,0 Eur buvo skirta darbo užmokesčiui, Sodros mokesčiui – 10300.0 Eur, ryšių paslaugoms – 900.0 Eur, transporto išlaikymui – 35500,0 Eur, darbdavio soc. paramai - . 1600,0 Eur, darbuotojų sveikatos tikrinimui – 100.0 Eur, turto einamajam remontui – 9200.0 Eur.

2019 m. komunalinėms paslaugoms buvo skirta 8700,0 Eur, kitoms prekėms ir paslaugoms– 2500,0 Eur, nuomai – 300,0 Eur. (Pramonės ugniagesių komanda nuomoja 1 garažą iš AB „Nordic Sugar Kėdainiai“), kvalifikacijos kėlimui - 1000,0 Eur. informacinių technologijų prekių ir paslaugų įsigijimo išlaidoms – 600,0 Eur.

 Iš rajono savivaldybės biudžeto lėšų tarnybai buvo skirta 62900,0 Eur, t. sk.:

7500,0 Eur - 1 darbuotojo etatui išlaikyti 12 mėn. (personalo specialistei);

 Sodrai – 100,0 Eur;

 300,0 Eur – ryšių paslaugoms;

 5600,0 Eur – kitoms prekėms ir paslaugoms; t. sk.:gaisrinių žarnų už 928 Eur ir kvėpavimo aparatų už 4004,80 Eur;

50000,0 Eur buvo skirta transporto įsigijimui. Už skirtas lėšas 2019 metų pabaigoje buvo įsigytas Iveco gaisrinis automobilis (2005 m. gamybos).

Išvardintos lėšos buvo panaudotos pagal paskirtį ir efektyviai.

2019 metais rajono savivaldybė iš aplinkos apsaugos rėmimo fondo skirtų lėšų buvo įsigyti siurbliai A 32/B už 1882,0 Eur, gaisrinės ir gelbėjimo įrangos už 970,0 Eur

 **V. ĮSTAIGOS PROBLEMOS IR JŲ SPRENDIMAS**

 Kėdainių rajono savivaldybės priešgaisrinės tarnybos materialinė – techninė bazė nuosekliai gerinama, didžia dalimi, dėka savivaldybės skiriamų lėšų. 2019 m. pastatytas Krakių gaisrinės garažas, galintis talpinti didelių gabaritų gaisrinį automobilį, įrengti automatiniai pakeliamieji vartai Josvainių gaisrinėje. 2017 – 2019 m. įsigyti 3 vakarietiški gaisriniai automobiliai pasižymi patikimumu, ekonomiškumu, turi didelės talpos vandens cisternas. Dėl to, išaugo tarnybos galimybės efektyviai gesinti gaisrus, teikti kitą pagalbą, likviduojant nelaimių padarinius. Tačiau dar 6 ugniagesių komandos naudoja senus, neekonomiškus, mažai efektyvius gaisrinius automobilius. Dėka darbuotojų pastangų, jie yra prižiūrimi, remontuojami ir eksploatuojami. Gaisrinių automobilių aprūpinimas įranga yra patenkinamas. Pagrindinės gaisrinės technikos atnaujinimą reikia tęsti.

Pastaraisiais metais ugniagesių komandos nuosekliai aprūpinamos autonominiais suspausto oro kvėpavimo aparatais. Šiuo metu, jais aprūpintos 5 iš 9 ugniagesių komandos. Tai ne tik leidžia vykdyti nukentėjusių gelbėjimą gaisro apimtose patalpose, bet ir saugoti ugniagesių sveikatą, vykdant gaisrų gesinimo, cheminių incidentų likvidavimo darbus.

 Tolesnė 2019 m. uždavinių perspektyva – vykdyti priešgaisrinės saugos srityje numatytas savivaldybės institucijos funkcijas, vadovaujantis Priešgaisrinės saugos įstatymu bei kitais priešgaisrinę saugą reglamentuojančiais teisės aktais. Metų eigoje vykdyti aktyvią priešgaisrinę prevencinę veiklą, siekiant mažinti nukentėjusių (žuvusių) gaisruose Kėdainių rajono gyventojų skaičių, taip pat dalyvauti kituose renginiuose, ugdant žmonių savimonę priešgaisrinėje saugoje, organizuoti tolesnę ugniagesių savanorių veiklos plėtrą Kėdainių rajone, įtraukiant daugiau iniciatyvių žmonių.

Vadovas Andrius Miliauskas

Kėdainių rajono savivaldybės tarybai

**AIŠKINAMASIS RAŠTAS**

**DĖL KĖDAINIŲ RAJONO SAVIVALDYBĖS PRIEŠGAISRINĖS TARNYBOS**

**2019 METŲ VEIKLOS ATASKAITOS**

2020 m. kovo 12 d.

Kėdainiai

**Parengto sprendimo projekto tikslai:**

Pritarti Kėdainių rajono savivaldybės biudžetinės įstaigos **„**Kėdainių rajono savivaldybės priešgaisrinė tarnyba“ 2019 metų veiklos ataskaitai.

**Sprendimo projekto esmė**, **rengimo priežastys ir motyvai:**

 Lietuvos Respublikos vietos savivaldos įstatymo 16 straipsnio 2 dalies 19 punktas, Kėdainių rajono savivaldybės tarybos reglamento, patvirtinto Kėdainių rajono savivaldybės tarybos 2011 m. gegužės 13 d. sprendimu Nr. TS-145, 200 punktas nustato, kad Savivaldybės tarybai teikiamos savivaldybės biudžetinių įstaigų ataskaitos. Išanalizavus jų duomenis, priimami sprendimai dėl savivaldybės biudžetinių įstaigų ataskaitų.

 **Lėšų poreikis (jeigu sprendimui įgyvendinti reikalingos lėšos):**

Nėra.

**Laukiami rezultatai:**

 Išanalizuota savivaldybės biudžetinės įstaigos 2019 m. veiklos ataskaita, kurioje pateikta įstaigos veiklos apžvalga, žmogiškųjų, finansinių išteklių valdymas, įstaigos problemos, teikti pasiūlymai įstaigos veiklai tobulinti.

**Numatomo teisinio reguliavimo poveikio vertinimas\***

|  |  |
| --- | --- |
| **Sritys** | **Numatomo teisinio reguliavimo poveikio vertinimo rezultatai** |
| **Teigiamas poveikis** | **Neigiamas poveikis** |
| *Ekonomikai* |  |  |
| *Finansams* |  |  |
| *Socialinei aplinkai* |  |  |
| *Viešajam administravimui* |  |  |
| *Teisinei sistemai* |  |  |
| *Kriminogeninei situacijai* |  |  |
| *Aplinkai* |  |  |
| *Administracinei naštai* |  |  |
| *Regiono plėtrai* |  |  |
| *Kitoms sritims, asmenims ar jų grupėms* |  |  |

**\*** Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Vyr. specialistas civilinei ir priešgaisrinei saugai Evaldas Vaicekavičius